苏轼
兴龙节集英殿宴教坊词致语口号
臣闻帝武造周，已兆兴王之迹；
日符祚汉，实开受命之祥。
非天私我有邦，惟圣乃作神主。
仰止诞弥之庆，集於建丑之正。
瑞玉旅庭，爰讲比邻之好；
虎臣在泮，复通西域之琛。
式燕示慈，与人均福。
恭惟皇帝陛下，睿思冠古，
浚哲自天。焕乎有文，
日讲六经之训；述而不作，
思齐累圣之仁。夷夏宅心，
神人协德。卜年七百，
方过历以承天；有臣三千，
咸一心而戴后。彤庭振万，
玉座传觞。诵干戈载戢之诗，
作君臣相悦之乐。斯民何幸，
白首太平。臣猥以微生，
亲逢盛日。始庆猗兰之会，
愿赓击壤之音。下采民言，
上陈口号。凛凛重瞳日月新，
四方惊喜识天人。共知若木初升旦，
且种蟠桃莫计春。请吏黑山归属国，
给扶黄发拜严宸。紫皇应在红云里，
试问清都侍从臣。